《送吴兴太守卢给事赴兵部侍郎召四首以邦家之光为韵 其三》
宋代·刘一止

公来临我邦，天意若见私。从容坐席间，风化已四驰。

民曰吾二天，士曰得我师。庶几少淹留，子弟公教之。

如何如不顾，公岂要我思。不见溪上山，旦暮发妍姿。

及兹有行色，风日含悽悲。公亦何负渠，欠渠百篇诗。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。